钦定古今图书集成/理学汇编/学行典/第047卷 > 朱子大全集 > 《答徐彦章》
## 钦定古今图书集成/理学汇编/学行典/第047卷 > 朱子大全集 > 《答徐彦章》

承谕谆复，益见精诣。鄙意窃谓未发之前，固不可谓
之无物，但便谓情性无二，更无虚静时节，则不可耳。
盖未发之前，万理皆具，然乃虚中之实，静中之动，浑
然未有形影著见，故谓之“中。”及其已发，然后所具之
实理乃行乎动者之中耳。来喻本欲自拔于异端，然
却有侵过界分处，而主张太过，气象急迫，无沈浸𬪩
郁之味，尢非小失，愿且宽平其心，涵泳此理，而徐剖
析于毫厘之际，然后乃为真知儒佛之邪正，不必如
是之迫切也。前日见《论语说》中破伊川先生“孝弟为
仁之本”之说，此正是于情性之际未能分别，恐当更
加味玩，未可率然立论，轻诋前贤也。“致中和”一节，亦
当深思，毋以先人之说为主，幸甚！幸甚！